**Antonio José González Fernández**, nado na Coruña o 1 de febreiro de 1928 e finado na mesma cidade o 24 de novembro de 2001, foi un futbolista, pelotari, xogador de hóckey a patíns e dirixente deportivo galego.

Grande impulsor do hóckey a patíns en Galicia foi xogador do Deportivo da Coruña, tanto na súa desaparecida sección de hóckey como na de fútbol. Destacou especialmente como dirixente deportivo, sendo presidente do Deportivo (1965-1973), da Federación Galega de Patinaxe, da Real Federación Española de Patinaxe (1972-1984), fundador e primeiro presidente da CERS (1975-1982) e presidente durante case 50 anos da Unión Sportiva (1952-2001).

Formou xunto a seu irmán Pepe a primeira xeración dunha saga familiar de xogadores de hóckey, entre os que están os seus tres fillos Antonio Nonito, Ignacio e Jorge González, antigos xogadores do AA Dominicos, e os seus netos Jorge González, Antonio González e Ignacio Alabart, este último campión do mundo coa selección española.

Traxectoria
-----------

### Como deportista

Naceu na Coruña, sendo fillo de Antonio González e Otilia Fernández, e realizou estudos mercantís, obtendo matrícula de honra. Practicou numerosos deportes na súa xuventude: cesta punta, tenis, billar, tenis de mesa, atletismo, fútbol e hóckey a patíns. Os seus primeiros equipos como futbolista foron o Varela Silvari SD e a Unión Sportiva de Santa Lucía. Foi varias veces campión galego de cesta punta formando parella con seu irmán José Benito "Pepe", e en 1950 disputou o Campionato de España, ao mesmo tempo que militaba no equipo de hóckey do Deportivo da Coruña, do que era o capitán e onde tamén xogaba seu irmán, e no Deportivo Xuvenil de fútbol.

A súa faceta futbolística espertou o interese de varios equipos como o Celta de Vigo ou o Atlético de Madrid, fichando finalmente polo Deportivo da Coruña na tempada 1950-51. Xunto a el o club coruñés fichou a Corcuera, Oswaldo, Guillermo Gómez, José Millán e Juananco. Tras algúns problemas co club, foi apartado do equipo e enviado de volta ao Xuvenil, volvendo ao Deportivo pouco despois. Debutou en Primeira División o 14 de xaneiro de 1951 no derbi contra o Celta en Balaídos, que acabou con vitoria deportivista por 1-2. Xogou un total de 19 partidos coa camisola branquiazul e en setembro de 1953 fichou polo Real Avilés, de Segunda División. Xogou dúas tempadas en Avilés e outra no Sporting de Gijón, antes de retirarse do fútbol.

### Como dirixente deportivo

O 12 de xaneiro de 1952 converteuse no presidente da Unión Deportiva Santa Lucía, club que uns días despois recuperou o seu nome orixinal, Club Unión Sportiva. Ocupou ese cargo ata a súa morte 49 anos despois. En xaneiro de 1958 foi nomeado presidente da Federación Galega de Patinaxe. Foi tamén directivo e secretario do Deportivo da Coruña e a comezos de 1959 actuou como adestrador provisional despois do despedimento de Ernesto Pons e ata a chegada de Hilario Marrero. En 1962 o Trofeo Teresa Herrera estaba en perigo de desaparición e o alcalde da Coruña, Sergio Peñamaría de Llano, encargoulle a González a súa salvación. Este foi a Portugal e conseguiu que o Benfica, campión de Europa tras derrotar ao Real Madrid, cancelase a súa xira por Suíza e xogase en Riazor. O trofeo, onde venceu o Deportivo, foi todo un éxito e a recadación paliou as perdas anteriores. Uns anos antes, González impulsara tamén a creación do Trofeo Teresa Herrera de hóckey a patíns.

Presidía tamén o Deportivo Xuvenil no momento no que este se fusionou co Fabril.

Ademais de presidir a Federación Galega de Patinaxe, foi dende 1962 vicepresidente da Federación Española. En 1964 conseguiu para a Coruña a celebración do Campionato de España de hóckey a patíns e anos despois faría o mesmo co Campionato do Mundo. En abril de 1965 presentou a súa candidatura ás primeiras eleccións á presidencia do Deportivo da Coruña, que estaba pasando unha mala época tanto económica como deportivamente, tras descender á Segunda División despois dunha pésima tempada. Na Xunta de Compromisarios, obtivo 55 votos, 12 máis que Pío García-Tizón e 44 máis que Manuel Sánchez-Candamio, e converteuse aos seus 38 anos no primeiro presidente electo do club coruñés. Durante a súa presidencia o Deportivo conseguiu tres ascensos a Primeira e sufriu outros tantos descensos a Segunda. Creou ademais o Trofeo Conde de Fenosa, e conseguiu a participación nel do FC Torpedo Moscova da Unión Soviética, nun momento no que non había relacións diplomáticas entre os dous países.

A finais de 1972 foi nomeado presidente da Federación Española de Patinaxe, converténdose no primeiro presidente non catalán do ente. Debido a este nomeamento deixou a presidencia do Deportivo ao remate da tempada 1972/73. Durante o seu mandato na Federación a selección española conquistou dous Campionatos do Mundo e tres subcampionatos e contribuíu a popularizar o hóckey a patíns fóra de Cataluña. Ocupou o cargo ata o 29 de setembro de 1984. En 1975 impulsou a creación da CERS, e converteuse no seu primeiro presidente, sendo reelixido en 1980 e dirixindo a institución ata 1982.

Foi tamén presidente da Asociación de Ex Xogadores do Deportivo da Coruña e en 1987 foi nomeado presidente da nova Asociación de Fútbol Afeccionado. Faleceu o 24 de novembro de 2001, seis días antes de data na que estaba prevista unha homenaxe da cidade da Coruña á súa traxectoria, e un mes e medio antes de cumprir 50 anos como presidente da Unión Sportiva.

Vida persoal
------------

Casou o 30 de abril de 1955 con María Rosa Pereira Revuelta, coa que tivo catro fillos: Antonio Nonito, Ignacio, Jorge González e Dori. Os seus tres fillos varóns foron xogadores do AA Dominicos, sendo o segundo deles vicepresidente da FEP e o CERS, mentres que a súa filla casou con Kiko Alabart, xogador do HC Liceo. Tamén son xogadores de hóckey os seus netos Jorge González, Antonio González e Ignacio Alabart, este último internacional coa selección española.

Notas
-----

1. ↑  "Sociedad". *La Voz de Galicia* (en castelán) (A Coruña ed.). 11 de xullo de 1946. p. 2.
2. 1 2  "Los anteriores presidentes fueron todos catalanes". *La Voz de Galicia* (A Coruña ed.). 1 de decembro de 1972. p. 18.
3. 1 2  "Primer presidente elegido por votación". *La Voz de Galicia* (A Coruña ed.). 23 de decembro de 1969. p. 40.
4. 1 2  "Por amor al deporte". *La Voz de Galicia* (en castelán). 15 de novembro de 2001. p. 38.
5. ↑  Leiracha, Vicente (22 de xullo de 1952). "El Sintra H.C. de Portugal, ganador del torneo de Santiago". *La Voz de Galicia* (en castelán) (A Coruña ed.). p. 4.
6. ↑  "Hace 25 años". *La Voz de Galicia* (en castelán). 13 de outubro de 1977. p. 39.
7. ↑  Vituco (27 de abril de 1950). "Un deportista polifacético". *La Voz de Galicia* (en castelán) (A Coruña ed.). p. 5.
8. ↑  "González marchó a Vigo". *La Voz de Galicia* (en castelán) (A Coruña ed.). 28 de agosto de 1950. p. 4.
9. ↑  "Real Club Deportivo". *La Voz de Galicia* (en castelán) (A Coruña ed.). 29 de agosto de 1950. p. 4.
10. ↑  "5 minutos de charla con Antonio González". *La Voz de Galicia* (en castelán) (A Coruña ed.). 2 de novembro de 1950. p. 3.
11. ↑  "Celta-Deportivo 1951". *bdfutbol.com* (en castelán). Consultado o 4 de decembro de 2020.
12. ↑  "El ex deportivista González firmó Por el Avilés". *La Voz de Galicia* (en castelán) (A Coruña ed.). 22 de setembro de 1953. p. 5.
13. ↑  "Recobra su primitivo nombre un club modesto". *La Voz de Galicia* (en castelán) (A Coruña ed.). 20 de xaneiro de 1952. p. 44.
14. ↑  "Ficherías". *La Voz de Galicia* (en castelán) (A Coruña ed.). 14 de setembro de 1963. p. 4.
15. 1 2  "5 minutos de charla con D. Antonio González, presidente de la F.G. de Patinaje". *La Voz de Galicia* (en castelán) (A Coruña ed.). 22 de xaneiro de 1958.
16. ↑  "Ernesto Pons cesó ayer como entrenador deportivista". *La Voz de Galicia* (en castelán) (A Coruña ed.). 13 de xaneiro de 1959. p. 5.
17. 1 2  "El salvador del Trofeo Teresa Herrera". *La Voz de Galicia* (en castelán) (A Coruña ed.). 13 de marzo de 1994. p. 87.
18. ↑  "Superó al Benfica, flamante campeón de Europa: 4-2". *La Voz de Galicia* (en castelán). 9 de agosto de 1974. p. 36.
19. ↑  "Unos 30 socios asistieron a la asamblea general del Juvenil". *La Voz de Galicia* (en castelán) (A Coruña ed.). 6 de decembro de 1962. p. 6.
20. ↑  "El presupuesto de los Campeonatos de España asciende a más de 250.000 pesetas". *La Voz de Galicia* (en castelán) (A Coruña ed.). 5 de xuño de 1964. p. 4.
21. ↑  "Opinan los candidatos a la presidencia". *La Voz de Galicia* (en castelán) (A Coruña ed.). 24 de abril de 1965. p. 6.
22. ↑  "O peor Dépor de todos os tempos". *Nós Diario*. 27 de outubro de 2019. Consultado o 4 de decembro de 2020.
23. ↑  "Don Antonio González, nuevo presidente del Real Club Deportivo". *La Voz de Galicia* (A Coruña ed.). 27 de abril de 1965. p. 4.
24. ↑  "Antonio González habla de su gestión". *La Voz de Galicia* (en castelán) (A Coruña ed.). 1 de xullo de 1973. p. 17.
25. 1 2  Varela, María (9 de decembro de 2015). "El eterno presidente". *La Opinión A Coruña* (en castelán). Consultado o 4 de decembro de 2020.
26. ↑  "En Novara, España inicia hoy el Mundial frente a EE.UU.". *La Voz de Galicia* (en castelán) (A Coruña ed.). 14 de setembro de 1984. p. 38.
27. ↑  "Historia del patinaje". *fep.es* (en castelán). Consultado o 4 de decembro de 2020.
28. ↑  "González, reeligido presidente de la Confederación Europea". *La Voz de Galicia* (en castelán) (A Coruña ed.). 10 de abril de 1980. p. 52.
29. ↑  "González deberá dimitir para presentarse a la reelección". *La Voz de Galicia* (en castelán) (A Coruña ed.). 14 de novembro de 1981. p. 50.
30. ↑  "Nace en La Coruña la Asociación de Fútbol Aficionado, que prestará grandes servicios al R. C. Deportivo". *La Voz de Galicia* (en castelán) (A Coruña ed.). 1 de abril de 1987. p. 49.
31. ↑  "Fallece el ex-presidente del Deportivo, Antonio González". *La Voz de Galicia* (en castelán). 25 de novembro de 2001. p. 44.
32. ↑  "El jugador González, padre de un niño". *La Voz de Galicia* (en castelán) (A Coruña ed.). 22 de maio de 1956. p. 4.
33. ↑  "De sociedad". *La Voz de Galicia* (en castelán) (A Coruña ed.). 1 de maio de 1955. p. 5.
34. ↑  "Bautizos". *La Voz de Galicia* (en castelán) (A Coruña ed.). 2 de xuño de 1956. p. 4.
35. ↑  González, Jorge. "La saga de los González: una institución". *Stickazo* (en castelán). Consultado o 2 de decembro de 2020.

Véxase tamén
------------

|  |  |
| --- | --- |
|  | A Galipedia ten un portal sobre: ***Hóckey a patíns*** |

### Ligazóns externas

* Datos do futbolista en bdfutbol.com *(en castelán)*

|  |  |  |
| --- | --- | --- |
| Predecesor:**José Luis Vázquez-Pena Núñez** |  **Presidente do Deportivo da Coruña** 1965−1973 | Sucesor:**Manuel Sánchez-Candamio** |